damptetthet
Store norske leksikon,Realfag,Fysikk,Varme- og stofflære
Damptetthet er et mål på tettheten (densiteten) til damp. Damptettheten kan uttrykkes som absolutt eller relativ tetthet.
Absolutt damptetthet er dampens tetthet (densitet) uttrykt i masse per volumenhet, for eksempel kg/m3. For umettede damper, hvor Boyle–Mariottes lov gjelder, er damptettheten proporsjonal med dampens molekylmasse, og loven kan da tjene til bestemmelse av molekylmassen.  Relativ damptetthet er forholdet mellom dampens absolutte damptetthet og tettheten av en normalgass, for eksempel luft, som har samme trykk og temperatur som dampen. Les mer i Store norske leksikon damp